# Hort ecològic escolar/Projecte les olives

L’Escola Olivar Vell es troba situada al poble d’Esclanyà. És una escola petita on la mitjana d’alumnes per classe és d’ aproximadament d’uns deu. Fins ara l’hort l’havien treballat els alumnes d’Infantil i CI però només durant la primavera. Aquest curs ens hem proposat, amb els alumnes de CI, fer un treball a l’hort durant tot el curs escolar. Per això fem extensiva aquesta estona setmanal a treballar amb tot allò que ens pot aportar el nostre pati i que estigui relacionat amb les plantes. Una de les idees que van sorgir a principi de curs va ser el de collir les olives i mirar què en podíem fer d’aquestes. A més a més, tenint en compte que el nom de l’escola prové de la paraula olivar (antigament l’escola era un camp d’olives), encara ens ha fet més il·lusió endinsar-nos en aquest projecte.

## OBJECTIUS DEL PROJECTE

* Conèixer i valorar el món de l’agricultura.
* Fomentar l’agricultura ecològica i el respecte pel nostre entorn.
* Conservar el coneixement de la cultura mediterrània.

## CONTINGUTS

* Agricultura ecològica.
* Aprofitament de l’entorn.
* Ús de plantes aromàtiques.
* Productes de temporada.
* Gaudir de la natura amb respecte.
* La recepta.
* La notícia.
* Procés de fer oli.

## ACTIVITATS REALITZADES

* Fer una visita del pati de l’escola a consciència, observant totes les plantes i arbres que hi tenim, pensant quines coneixem i què podríem treure’n d’algunes d’elles.
Observem que l’olivera ja és plena d’olives verdes que podríem collir per menjar-nos-les.
* Després d’informar-nos del procés que han de seguir les olives per tal de poder-les menjar, anem per grups a collir-les i ens adonem que moltes ens cauen a terra si no anem amb cura. Busquem la millora manera per collir-les sense que ens caiguin.
* Cada dia, dos encarregats s’ocupen de buidar l’aigua de les olives i canviar-la per aigua neta. Tot i així per no gastar tanta aigua d’ampolla decidim aprofitar l’aigua de la pluja.
* Els alumnes són responsables de portar un pot petit de casa per poder envasar les seves olives.
* Passats uns 20 dies ja envasem les olives amb sal i oli. Perquè tinguin gust hi posem all i llimona i recollim romaní i sajolida del pati.
Cada alumne es decora una etiqueta pel seu pot.
* Com que ens han sobrat moltes olives pensem quin altre aprofitament se’n pot fer i decidim fer-ne oli. El pare d’una alumne ens avisa que si volem anar en un mas del poble on faran oli i veure’n el procés.
* Escrivim la recepta de les nostres olives.
* Sortim a peu fins la casa on estan fent l’oli. Veiem com es feia el procés antigament. I canviem les nostres olives sobrants per un potet d’oli acabat de fer.
* Esmorzem pa amb oli i sal.
* Parlem de l’agricultura ecològica i dels productes de proximitat.
* Publiquem una notícia a la nostra revista.
* Una mare ens ofereix roba de suro per tal de poder fer saquets calents i així aprofitar els pinyols de les olives. Així que demanem als nens que portin els pinyols bullits dels seus potets d’olives.
* Quan la lavanda floreix, recollim algunes flors per tal de barrejar les llavors amb els pinyols i llavors fer-ne saquets.

## RECURSOS HUMANS I MATERIALS

Les persones que han col·laborat en aquest projecte, a banda dels alumnes i els mestres, són:
* Llorenç, pare que s’ha posat en contacte amb la casa on fan l’oli.
* Germans de la casa on hem vist el procés d’extracció de l’oli.
* Mare que ens ha ofert la roba de suro i la taladradora per cosir la roba.
Els recursos materials que ens han fet falta han estat únicament comprar els ingredients necessaris per tal de macerar les olives.

## AVALUACIÓ

Estem molt satisfets de la implicació dels alumnes en aquest projecte. L’aprenentatge ha estat actiu, ja que en tot moment l’alumne ha estat partícip del seu procés d’aprenentatge. Ha estat un aprenentatge significatiu ja que ha sigut vivencial. Ha estat cooperatiu perquè hem necessitat la participació de tots els alumnes per tal de recollir les olives. D’altra banda s’han hagut d’orientar i guiar força els alumnes ja que no estan acostumats a treballar d’aquesta manera i a més a més són alumnes de CI, on han de ser ells els que proposen que volen fer i experimenten fins arribar a l’aprenentatge. Tot i així és un primer pas perquè mica en mica anem canviant la nostra manera d’involucrar els alumnes en el seu aprenentatge.